SELETUSKIRI

1.Kavandatav reguleerimisese

Käesolevas ettepanekus käsitletakse nõukogu otsust, millega määratakse kindlaks liidu nimel Colombia, Peruu ja Ecuadori ning ELi vahelises kaubanduskomitees võetav seisukoht seoses otsusega, mis on kavas vastu võtta ühelt poolt Euroopa Liidu ja selle liikmesriikide ning teiselt poolt Colombia, Peruu ja Ecuadori vahelise kaubanduslepinguga (edaspidi „kaubandusleping“) loodud kaubanduskomitees.

Otsuses käsitletakse kaubanduslepingu II lisa (mõiste „päritolustaatusega tooted“ määratlus ja halduskoostöö viisid (edaspidi „II lisa“)) 2., 2.A ja 5. liites esitatud loendit päritolustaatuseta materjalidega tehtavatest töödest või töötlemistoimingutest, mis annavad tootele päritolustaatuse (edaspidi „tootepõhised päritolureeglid“), et ajakohastada loendit harmoneeritud süsteemi (HS) 2012. ja 2017. aasta versioonide järgi.

2.Ettepaneku taust

2.1.Colombia, Ecuadori ja Peruu ning ELi vaheline kaubandusleping

Kaubanduslepingu eesmärk on suurendada kahepoolset kaubavahetust ELi ning Colombia, Ecuadori ja Peruu vahel. Kaubanduslepingut on Peruu suhtes ajutiselt kohaldatud alates 1. märtsist 2013, Colombia suhtes alates 1. augustist 2013 ja Ecuadori suhtes alates 1. jaanuarist 2017.

2.2.Kaubanduskomitee

Kaubanduskomitee võib kaubanduslepingu eesmärkide saavutamise nimel teha muudatusi kaubanduslepingu II lisas kehtestatud konkreetsetes päritolureeglites. Kõik kaubanduskomitees vastu võetavad otsused peavad olema tehtud ELi ja lepingule alla kirjutanud Andide riikide (Colombia, Ecuador ja Peruu) esindajate konsensuse alusel.

2.3.Kaubanduskomitee kavandatav akt

Kaubanduslepingu II lisa 2., 2.A ja 5. liidet käsitlevad otsused peab kaubanduskomitee vastu võtma kirjaliku menetluse teel. Kavandatava akti eesmärk on ajakohastada tootepõhiseid päritolureegleid, et viia need kooskõlla kaupade kirjeldamise ja kodeerimise harmoneeritud süsteemi (HS) 2012. ja 2017. aasta versioonidega.

Vastavalt kaubanduslepingu artikli 14 lõikele 2 , milles on sätestatud, et „[k]aubanduskomitee vastu võetud otsused on pooltele siduvad ja pooled võtavad nende rakendamiseks kõik vajalikud meetmed“, on kavandatav akt lepinguosaliste jaoks siduv.

3.Liidu nimel võetav seisukoht

Kavandatavas aktis käsitletakse kaubanduslepingu II lisa 2., 2.A ja 5. liidet seoses tootepõhiste päritolureeglitega. Pärast Colombia, Ecuadori, Peruu ja ELi vahelise tolli, kaubanduse soodustamise ja päritolureeglite allkomitee 7. kohtumist, mis peeti 4.–6. novembrini 2019, ja sellele järgnevat kirjavahetust lepiti kokku tootepõhiste päritolureeglite ajakohastamises selliselt, et need kajastaksid harmoneeritud süsteemi (HS) 2012. ja 2017. aasta versioone. Samuti on vaja parandada liidetes esinevad väiksemad vead.

II lisa 2. ja 2.A liide

Loend päritolustaatuseta materjalidega tehtavatest töödest või töötlemistoimingutest, mis annavad tootele päritolustaatuse, on esitatud II lisa 2. liites. Loendit on täiendatud II lisa 2.A liitega. Need tootepõhised päritolureeglid põhinevad kaupade klassifitseerimise harmoneeritud süsteemi (HS) 2007. aasta versioonil, mis 2012. ja 2017. aastal toimunud ajakohastamise tõttu on aegunud. Kavandatava akti eesmärk on kajastada harmoneeritud süsteemi ajakohastamisi.

II lisa 5. liide

Teatavate Peruust pärit kalatoodete puhul kohaldatakse Euroopa Liitu eksportimisel aastakvoote, nagu need on esitatud II lisa 5. liites. Nii nagu 2. ja 2.A liite puhul, tuleb ka seda liidet ajakohastada, et kajastada harmoneeritud süsteemi (HS) 2012. ja 2017. aasta versioonides tehtud muudatusi.

Tootepõhiste päritolureeglite ajakohastamine harmoneeritud süsteemi ajakohastamise põhjal kuulub ELi parimate tavade hulka. Kuigi 1. jaanuaril 2022 hakkab kehtima harmoneeritud süsteem (HS) 2022, on siiski kasulik kajastada tootepõhistes päritolureeglites harmoneeritud süsteemi 2012. ja 2017. aasta versioonides tehtud muudatusi, kuna nii on eksportijatel lihtsam harmoneeritud süsteemi (HS) 2022. aasta versioonile üle minna.